ఒగ్గు రవి

చౌదరపల్లి రవి కుమార్ తెలంగాణ రాష్ట్రానికి చెందిన ఒగ్గు కళాకారుడు. ఆయన ప్రస్తుతం ఇండియన్ కౌన్సిల్ ఫర్ కల్చరల్ రిలేషన్స్ (ICCR ) రీజినల్ అడ్వైజరీ కమిటీ సభ్యుడిగా ఉన్నాడు. ఒగ్గు రవి 2017లో కేంద్ర సంగీత నాటక అకాడమీ నుండి ఉస్తాద్‌ బిస్మిల్లాఖాన్‌ యువ పురస్కారం అందుకున్నాడు.

జననం, విద్యాభ్యాసం
ఒగ్గు రవి 1984, సెప్టెంబరు 24న తెలంగాణ రాష్ట్రం, జనగామ జిల్లా, లింగాల ఘనపూర్‌ మండలంలోని మాణిక్యపురం గ్రామంలో జన్మించాడు. ఆయన హైదరాబాదులోని తెలుగు విశ్వవిద్యాలయంలో ఎంఏ థియేటర్‌ ఆర్ట్స్‌ పూర్తి చేసి, థియేటర్‌ ఆర్ట్స్‌లో ఎంఫిల్‌, పీహెచ్‌డీ చేశాడు.

కళా జీవితం 
ఒగ్గు రవి తన తాత చుక్కా సత్తయ్య స్ఫూర్తితో ఒగ్గు కథ కళాకారుడిగా తన ప్రస్థానాన్ని ప్రారంభించాడు. ఆయన 1997లో ఖమ్మంలోని చిన్న గోపతి గ్రామంలో జరిగిన ఒగ్గుకథ ప్రదర్శన ద్వారా తొలిసారి డోలు వాయించి ప్రదర్శన ఇచ్చి, అలా తన తాత వెంట ఢిల్లీ, బెంగళూరు, కోల్‌కతా, మైసూర్‌, హర్యానాలో ప్రదర్శనల్లో పాల్గొన్నాడు. రవి 2012లో తిరుపతిలో జరిగిన నాల్గవ తెలుగు మహాసభల్లో తొలిసారి తన బృందంతో కలిసి ఒగ్గుకథను ప్రదర్శించాడు.

ఒగ్గు రవి 2014లో తెలంగాణ రాష్ట్రం ఏర్పడ్డాక గోల్కొండ కోటపై స్వరాష్ట్రంలో జరిగిన తొలి స్వాతంత్ర దినోత్సవం వేడుకల్లో తెలంగాణ రాష్ట్ర భాషా సాంస్కృతిక శాఖ తరపున కోటపై పిరమిడ్‌ ప్రదర్శన ఇచ్చి మంచి గుర్తింపు పొందాడు. ఆయన తరువాత రాష్ట్ర ఆవిర్భావ వేడుకల్లో, సాంస్కృతిక శాఖ ఆధ్వర్యంలో వివిధ ప్రభుత్వ కార్యక్రమాల్లో ప్రదర్శనలు ఇచ్చాడు.

ఒగ్గు కళా ప్రదర్శనలు
ఒగ్గు రవి 2014లో స్వంతగా ఒక బృందంగా ఏర్పాటుచేసి 'రజాకార్', 'ధర్మాగ్రహం' ఎల్లమ్మకథ, బలి, ఇంకెన్నాళ్లు, పంతులు పద్మము ఓ భగవంతుడు వంటి పలు ప్రదర్శనలు ఇచ్చాడు. ఆయన ఆంధ్రప్రదేశ్ రాష్ట్రం, రాజమండ్రిలో 2014లో నంది నాటక పరిషత్తులో 'రజాకార్' ప్రదర్శనకు గాను నంది అవార్డు అందుకున్నాడు. రవి 2020లో కరోనా పట్ల అవగాహన కల్పిస్తూ రూపొందించిన ఒగ్గుకథకు ప్రశంసలను అందుకున్నాడు.

పురస్కారాలు
నంది నాటక పరిషత్తు పురస్కారం - 2014
ఉస్తాద్ బిస్మిల్లాఖాన్‌ యువ పురస్కారం - 2017
తెలంగాణ రాష్ట్ర ఆవిర్భావం పురస్కారం - 2018 
సింగిడి యువ పురస్కారం - 2018
ప్రైడ్ అఫ్ తెలంగాణ అవార్డు - 2019
 ఇండియన్ ఫోక్ ఆర్ట్ ఫెడరేషన్ వారి ఫోక్ ఆర్ట్ మాస్టర్ అవార్డు - 2019
హెచ్.ఆర్.డి ఫెలోషిప్ అవార్డు (కేంద్ర సాంస్కృతిక శాఖ) - 2019
ఎంఫిల్‌ గోల్డ్ మెడల్ - పొట్టి శ్రీరాములు యూనివర్సిటీ 
యూ.ఆర్.ఎఫ్ అవార్డు - పొట్టి శ్రీరాములు యూనివర్సిటీ

చిత్రమాలిక

మూలాలు

ఇతర లింకులు

 ఒగ్గు కథ పై లో ప్రత్యేక కధనం  
 ధర్మాగ్రహం ఒగ్గు కథ ప్రదర్శన  
1984 జననాలు
జనగామ జిల్లా ఒగ్గు కళాకారులు
జనగామ జిల్లా వ్యక్తులు
తెలుగు విశ్వవిద్యాలయం పూర్వ విద్యార్థులు